地名: 義州 (平安道, 府)
年: 1528.0

○己未/御朝講。 執義金公藝曰: "聞今月秋夕, 淸寧尉翁主, 出去于門外, 還來時, 留住於普濟院上, 而設巫樂。 下人等, 見騎馬過大路者, 輒捉致, 不較士族而打下。 此雖翁主所不知之事, 亦是下人泛濫而然也。 且漢川尉及安陽君夫人, 亦從往焉。 此以拜掃淸寧尉墳墓事, 出去與否, 未可知也, 然以宗室婦女, 久留於城外, 下人泛濫, 略不禁戢, 至爲不當。 此而不懲, 則恐將有湖陽公主縱奴殺人之事。 請推之。" 上曰: "此予所未及知之事也。 是必下人之泛濫, 推之可也。" 上顧謂洪淑曰: "昨見慶尙道監司啓本, 日本國使臣出來云。 大抵如此倭使出來, 則在前市井之人, 必先往邀貿, 多有泛濫之事。 此非輕之事也。 宣慰使擇差事, 吏曹亦可預知而爲也。" 正言林鵬曰: "臣爲咸鏡道評事時見之, 以下三道良民, 入居實邊, 而無元居私賤。 近則私賤甚多, 然不爲貢役於其主, 亦不爲官家之事。 徒稱私賤, 而至有不知其主者居多。 請各別推刷, 考其賤籍, 如有不實者, 則使之充軍何如?" 上曰: "如此等事, 在監司、兵使自當檢擧也。 但以賤從良, 非輕之事, 似難爲之也。 且雖賤人, 如有武才者, 則記名成籍, 用之於有事之時可也。" 林鵬曰: "無役之民, 在所當推刷, 故啓之。 且親軍衛, 祖宗朝設立之意, 則至矣, 今則反爲虛事, 皆以鄕吏免役者及入居之人爲之, 殊無別赴防之意, 而坐受其祿者甚多。 請以其祿, 分爲兩等, 奪其半, 以給赴防之軍何如?" 領事李荇曰: "咸鏡道良民, 潛隱來京者甚多。 私賤則雖推刷, 不可充軍, 良民固當推刷也。 近來京中興販之人, 潛隱率來者甚多, 而所謂士族, 亦豈盡賢乎? 冒占良民, 而率來者亦多矣。 如此之事, 所當撿擧, 使不得冒占也。" 上曰: "果有此弊矣。 非徒此道, 他道亦然。 良民役苦, 而私賤則無役, 故樂爲投屬焉。 固當推刷矣。 大抵如此之事, 自前每令推察, 而多數出來云。 頃者宮奴婢率來事, 亦已立法矣。 然法久則解弛, 申明其法可也。" 李荇曰: "近來告訐成風。 臣聞平安道
              義州入居人, 作罪於其官, 而反以告訴其官事, 來京, 不爲受理, 故還入歸云。 大抵守令, 豈皆收合人心? 許寬
              
                【義州牧使】
              非他守令之比, 乃出入侍從之人也。 豈有多作弊事乎? 部民告訴, 自有其律, 請治此人之罪, 使如此風俗, 有所懲戢。 如此之人, 若不治罪, 則告訴之風, 無以息矣。 此事, 臣曾有所聞, 而未果啓也。" 上曰: "大抵守令理民, 其所當爲之事, 至爲煩夥, 豈能事事, 盡合於民情乎? 是以民尙告訴之習, 至爲不美。 部民告訴之罪, 自有其律, 有司所當推察, 罪之可也。" 李荇曰: "名分不可不明也。 使下民知其名分, 則自不得如是也。 下民雖有怨抑, 使之專不得言, 則是亦不可, 然若使盡言, 則亦必有如是之弊, 此可斟酌, 而處之也。 且此弊已成, 禁之實難, 然下人之言, 每爲聽之, 則臣恐名分顚錯也。"

○傳于政院曰: "今於經筵, 淸寧尉翁主事, 臺諫啓之, 而仍曰: ‘漢川尉亦與往焉, 且云非徒前路過行之人, 捉致打下, 隨後而來者, 亦皆捉致打下。’ 如此之事, 婦人所不知也。 必下人所爲, 其爲汎濫甚矣。 其推淸寧尉翁主事, 知奴子, 而漢川尉幷推之可也。 且右相以爲: ‘近來以下陵上, 弊風成習。 上之人雖有微愆細過, 而下人爭爲告訴。 若不禁革此弊, 則國非其國矣。’ 如此弊風, 不可卒革, 然上下所當憂念也。 且以義州入居人, 欲訴其州牧使事, 言之, 此人以何事, 來訴於何司耶? 其問之。 常時部民告訴, 其罪至重, 其詳悉推之。 且咸鏡道良民, 冒屬私賤, 故軍民日漸減耗云。 良民喜避其役, 果不無投屬私賤之弊, 然壓良爲賤, 自有其罪。 守令及僉使、萬戶, 官奴婢率來事, 前 已禁之, 然豈無復有率來者? 其令法司, 更加糾察。"

○下平安道敬差官林畯啓本于政院曰: "此所當急處之事, 其卽分遣史官, 收議于三公以啓。 且唐人等曰: ‘麟山守堡, 將許令來居, 故來居。’ 云。 守堡將, 必不許來居也。 如此來居之人, 若不禁止, 則將至於滋蔓, 又因以結釁生事, 至爲可慮。 此所當刷還事, 何以爲之? 幷宜問之。" 林晙啓本曰: "臣以唐人漂流船隻搜捕事, 本月十六日, 入歸于薪島。 唐人漂流船則無, 而同島西邊, 唐人四十八家來居。 臣令帶行通事申恂, 致招其中頭頭人, 問其來居年月, 則唐人有名崔林者, 乃言曰: ‘我等本以東寧衛人, 居住于湯站西百里許臨江地方。 孫子湯站管隊官崔堂餘丁, 時年六十餘歲, 而無役。 至嘉靖四年六月二十日, 率子奴材以捉鹿事, 入向鹿島, 見有漂流二人浮桴査, 同島近處浮流, 呼號救命。 我乃乘馬, 尙船救之, 率來于家, 留十日供饋, 問其姓名, 則曰義州守堡軍朴永、金呂石也。 我與子奴材, 率其二人發程, 三日始到義州
              鴨綠江, 呼喚, 則有一人, 自城中出來, 乘小船越江而來, 吾父子及其二人率歸, 到於城外, 驛官二人守直許留四日, 有一官員, 坐交倚設宴供饋, 論賞漂流人率來之功, 以稻米四石、鹽四石、麤緜布二十匹、馬二頭出給。 緜布受之, 米鹽馬匹, 則難於輸轉, 故還納。 仍請曰: 「欲居爾地方薪島。」 以此懇說。 守堡官許諾, 故今年三月、我及同里住族親十五家, 一時移來。 其餘三十餘家, 則或四五月、或七八月移來。 其中結幕七八家, 則以煮鹽捉魚之事, 往來留住焉。 唐人
              崔揩等四十餘人, 則東寧衛人也。 鄭康、康睦、劉漢遇等, 則自言金州人, 去五月移來于此, 王願、高盧、李文擧等, 自言盖州人, 八月移來。 吾等移居, 守堡將許諾與否, 則考爾國守堡將所給踏印文書, 可知也。’ 云。 同島東浦, 有無什物中, 唐船一隻, 問于崔林, 則曰: ‘今月初生間, 西城島居名不知唐人七名, 以捉魚事, 乘此船, 西向大洋, 船上失火, 延燒帆席, 不得行船, 故到泊于此浦, 吾等給馬尙船, 出送于本土。 此船主歸時, 謂我曰: 「不多日內, 還來持去。」 云。’ 各人招辭如此。 乃問漂流唐人
              崔堂、崔保、崔五、張奉等居處及相知與否, 則雖皆以不知答之, 然崔林孫子湯站管隊官崔堂者, 與漂流人崔堂不但姓名相同而已, 無什物棄置唐船, 與漂流船隻疑似, 故以右辭反覆推問, 終以不失答之, 而謂崔林孫子崔堂者, 以湯站管隊官, 時方留在, 終始如一納招。 崔林等四十八家人口, 則或以刈麻事, 出歸本土, 以見在之數着點, 則男女壯老弱竝九十五名, 牛羊驢豕雞犬甚多。 今年爲始, 往往開墾, 種以雜穀, 兩處結箭, 大成村落, 勢漸來居。 臣亦阻風未還, 留山二日, 使唐人等一處聚會, 而以他國境內, 不可移居之意, 反覆開諭, 則答曰: ‘若以入居爲不當, 則當待田穀收穫, 後卽還本土。’ 云。 其守堡將所給踏印, 又書俱錄啓聞。"

○上引見平安道觀察使許硡。 硡啓曰: "臣初到, 巡審摘奸于江界、寧邊、義州等官。 城池比前益爲修治, 軍糧亦足, 所謂久陳之穀, 皆爲可食, 亦無耗損, 而其軍士等, 皆壯健, 能爲持防牌環刀, 而爲步卒。 臣只以昌城以上之軍士, 點考書啓。 其數, 千餘名。 若通計義州等處, 則可二千八百餘人。 然抄其可用者, 則一千六百人有餘也。 馬又肥健, 間或有瘦弱之馬, 邊人云: ‘此馬雖瘦, 若臨時養之, 則習於險路者, 他道肥健者, 反不及。’ 云。 臣嘗見驛馬, 其體小者, 尤能於惡路, 邊人之所言, 理或然也。 且內地之兵, 節度使成冊而送, 其數七千餘人也。 然內地之軍, 豈如此之多乎? 大槪斟酌三千餘人, 然時未親爲試擇也。 農事則亦如京畿等處, 碧潼外如江界、渭原等官, 畓穀雖可食, 田穀則不可食。 然江界大豆則可食, 亦不至困弊也。 賊路體探之事, 小臣下歸之後, 以高山里、仇郞介洞二處入送, 則三岐伊、亐知哈、鞍岾極險, 然無事體探, 賊家五六家住處, 見之而來。 自仇郞介入去, 逢賊人六名, 乃逐捕一人語之, ‘江界被囚人等, 使吾來言速爲刷還之事于汝等, 故吾等入來也云而還來。 其後郞老五投出來于滿浦言曰: ‘李汝農哈等, 群聚成屯, 欲作賊于三水, 又欲捕捉水上水下體探人也。’ 云, 全不言見體探人之事。 其後更送人體探, 則出來時, 見馬乙投進來曰: ‘我是馬乙投, 汝勿射我, 我欲言奇別于汝國也。’ 云。 ‘今年雖不能擧事, 臣恒令體探也。 彼人之意, 皆以爲, 今年秋冬之間, 則當征討也。’ 云。 大凡邊事之人言曰: ‘若依古法, 日行三十里, 則三日經宿, 至四日曉頭, 當入賊家。 唯亏知介稍遠, 然其程道大槪皆同。’ 云。 如此等語, 非徒聞體探人之言。 其山形水勢, 問于南海謫居人可可呂, 則其言亦同。 且泰川甲士劉世衡, 被擄刷還之時, 以仇郞介洞出來, 其所言大體皆同也。 若以輕兵入去, 則二日可到, 緩行則三日乃到, 其往還不過五日也。 若其體探之人, 則可三日往還也云。 且與節度使及邊方之人, 議其兵力, 則曰: ‘雖以本道之兵, 用之可也, 而興師之期, 則九月四月乃當也。 然九月則或有潛隱茂密之地, 要路竊發之害。 若四月, 雨水不多, 而雖非草長之時, 軍行不久, 以米漬水而飼馬, 亦可往來也。’ 此言似近。" 上曰: "彼野人等不忘備禦之事, 然其興師之期, 四月九月之當否, 朝議自有處之也。 且他道之兵有弊, 若只用本道兵則可也。 然亦必有朝議也。" 硡曰: "彼地道路狹窄, 皆由谷中水邊行, 而全無坪地, 大軍無結陣之處。 唯梨坡, 三十里程道也。 雖爲遠地, 大軍不得已於此結陣也。 大凡朝議則時未定也, 觀其賊人散處而居, 不得已三道分入, 則其軍卒六千餘名, 乃可用也。 本道之兵, 五千餘名, 而臣今上來時, 道見黃海道守令等問之, 則曰: ‘驍勇之軍多有也。’ 蓋黃海道與平安道連境之地, 抄其驍勇之軍一千名, 與本道之兵合, 則可用也。 本道之兵, 其數則雖不止六千, 但以輕快往來之事, 故略抄其精銳, 則可五千人也。 然本道有留防之事, 不可盡爲赴敵, 故欲與黃海道驍勇軍人, 相合用之也。" 上曰: "南道之兵, 雖不往, 黃海道之軍, 則不得已往也。 本道之軍, 有留防之事, 果不可盡往也。" 硡曰: "臣在京時聞之, 軍馬最爲瘦弱, 及親往見之, 則兵力有裕, 兵糧亦足, 士馬驍健, 內地之兵, 亦多勇健。 江界、朔州、昌城等官, 則軍馬最爲精强。 高山里鎭軍則驍健, 馬則瘦弱。 滿浦亦然, 然軍人無馬者, 以內地鞍馬, 次次騎送則可也。 但此國家重事, 臣不可爲某時擧事也。 欲待廟算之定, 而奉行成算也。 若欲征之, 則宜速定議。 諸將之類, 磨鍊啓下而後去, 此言必騰播。 師期宜爲秘密, 然諸將則預差, 而可爲治裝也。 且問其賊魁所居之處, 則李莫只, 所乙古大, 近聞移居于浸借非羅也云。 李汝農哈居于波猪江越邊, 波猪乃大水也。 不能越去云。 且見義州新城, 甚爲廣闊, 故以舊城內居人, 移出于此。 且前者入送作罪之人, 幾盡道亡云, 臣時未點考也。 新城有十三處頹圮。 大凡城大人小, 不能守城, 何暇修理也? 且作罪入居者, 本以奸詐之徒, 於境連上國之地, 互相盜竊, 此無益而有弊。 若欲實邊, 則不得已入送, 勒令入居, 此祖宗朝所爲之事。 今者城雖修築, 又不能守之則何益? 欲守新城, 棄其舊城, 而新城又不能守之, 非國家欲作巨鎭之意也。" 上曰: "勒令入居, 是不得已之事, 然作罪入居, 果如所啓。 當議于大臣。" 硡曰: "安州, 關防重地, 若有事之時, 則自朔、義州入來之賊, 皆經安州而入來, 故自古以謂重處也云。 臣見其奴婢全無, 而疲弊尤甚。 前觀察使, 欲以安興驛奴婢與之, 報于刑曹, 刑曹不知其意, 以爲驛奴婢, 支應使客往來也, 乃防啓。 此刑曹誤爲之事也。 非徒大小使客, 至如三天使出來, 其支應, 安州皆爲, 而驛奴婢則不與焉。 安州, 不得已給其奴婢可也。 且海南謫居人可可呂,
                【野人得罪, 謫居海南。】
              臣下去時, 欲以爲嚮導而率去, 今又還送于其家也。 當初率去之時, 單衣則已爲啓給也, 今則日寒, 而又勞苦往來, 請給襦衣何如? 有言其家有老母, 甚艱困, 令本道觀察使題給食物何如?" 上曰: "果如所啓。 且征討之事, 則當卿未歸之時, 會大臣而議之也。" 傳曰: "征討之事, 則當初欲以今年九月爲之, 而九月已過。 若冬節, 則人物凍傷可畏, 來年四月可也。 其招政府全數, 備邊司全數, 兵曹堂上會議。 義州入送作罪入居人等, 盜竊於境連上國之地。 勒令入居便否? 且觀察使以四月爲可, 然此草長之時, 而又其正農時也。 甚爲有弊, 以來年九月定議, 而俟彼人弛其防備之態, 然後擧事何如? 擧事時, 以觀察使爲都元帥, 而更送他觀察使, 則事若不專, 此觀察使, 則在此而措置何如? 若不然, 則此觀察使遞任之後, 擧事何如? 亦幷問之。"